钦定古今图书集成/历象汇编/乾象典/第086卷 > 荆川稗编 > 《秋露赋》阙名
## 钦定古今图书集成/历象汇编/乾象典/第086卷 > 荆川稗编 > 《秋露赋》阙名

天何言哉？万化斯该，岁云秋矣，伤心不已，起凉风于
四面，飞断云于千里。尔乃高天气爽，寒日光清，下翠
楼以回瞩，见白露之晨生，向珠网以添净，依玉阶而
助明。如霜未结，似雨还轻，点庭芜而叶重，滋园菊而
花荣，歌湛则《周诗》入兴，凝甘则汉载留名，故色贵含
秋，光宜汎晓，既腾文于地上，复垂容于笔杪，烟澹彩
而的的，月笼华而皛皛。岂只华山之际，童子受于囊
中；金茎之端，仙掌承于云表。况乎胥台发色，轩丘降
祥。红兰受而弥洁，绿葵含而转芳。初益巨海，终晞太
阳。既随时以隐见，还任物以行藏。尔其无林不沾，无
草不羃。薤上流彩，林中湛液。思蝉饮而晓润，旅鹤警
其宵滴。词人赋矣，已凝冷以凄清；君“子履之。又伤心
而怵惕。”“感《斯露》而揣称。”“愧《才殚》”而莫析者也。